Document ID: 32003R1437

Κανονισμός (ΕΚ) αριθ. 1437/2003 της Επιτροπής
της 12ης Αυγούστου 2003
για τροποποίηση των παραρτημάτων I, II, IIIB και VI του κανονισμού (ΕΚ) αριθ. 517/94 του Συμβουλίου, περί της θεσπίσεως κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες, τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς, ή από άλλους ειδικούς κοινοτικούς κανόνες εισαγωγής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 517/94 του Συμβουλίου, της 7ης Μαρτίου 1994, περί της θέσπισης κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής(1), όπως τροποποιήθηκε τελευταία από τον κανονισμό (ΕΚ) αριθ. 1309/2002(2) και ιδίως το άρθρο 28,
Εκτιμώντας τα ακόλουθα:
(1) Οι τροποποιήσεις που εισήχθησαν βάσει του κανονισμού (ΕΚ) αριθ. 1832/2002 της Επιτροπής, της 1ης Αυγούστου 2002, που τροποποιούν το παράρτημα I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο(3), καθιστούν απαραίτητη και την τροποποίηση του παραρτήματος Ι του κανονισμού (ΕΚ) αριθ. 517/94. Για λόγους σαφήνειας, το εν λόγω παράρτημα πρέπει να αντικατασταθεί εξολοκλήρου.
(2) Η θέση σε ισχύ του νέου συντάγματος της ένωσης των κρατών της Σερβίας και του Μαυροβουνίου, που μετονομάζει την πρώην "Ομοσπονδιακή Δημοκρατία της Γιουγκοσλαβίας" σε "Σερβία και Μαυροβούνιο" με ισχύ από την 4η Φεβρουαρίου 2003, καθιστά σκόπιμη την αντικατάσταση του ονόματος της εν λόγω πρώην Δημοκρατίας όποτε εμφανίζεται στα παραρτήματα II, IIIB και VI του κανονισμού (ΕΚ) αριθ. 517/94.
(3) Επομένως πρέπει να τροποποιηθεί ανάλογα ο κανονισμός (EΚ) αριθ. 517/94.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλωστοϋφαντουργικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 517/94 τροποποιείται ως εξής:
1. Το παράρτημα Ι αντικαθίσταται από το κείμενο που περιέχεται στο παράρτημα του παρόντος κανονισμού.
2. Ο όρος "Ομοσπονδιακή Δημοκρατία της Γιουγκοσλαβίας" αντικαθίσταται από τον όρο "Σερβία και Μαυροβούνιο" όταν αυτός εμφανίζεται στα παραρτήματα II, IIIB και VI.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Οι διατάξεις του σημείου 1 του άρθρου 1 εφαρμόζονται από την 1η Ιανουαρίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Αυγούστου 2003.

Labels: 1
3
18
5